ПРИЛОЖЕНИЕ I

СПИСЪК НА ДАННИТЕ ЗА ГОРИТЕ, ПОСОЧЕНИ В ЧЛЕН 5, ПАРАГРАФ 2, И ТЕХНИЧЕСКИТЕ ИМ СПЕЦИФИКАЦИИ

**а) Горска площ**

**Описание:**  горска площ, като минималната единица за картографиране е 0,5 ha.

**Пространствена разделителна способност**: 10m или по-добра.

**Честота**: най-малко веднъж годишно.

**б)  Гъстота на дървесната покривка**

**Описание:** степента на плътност на дървесната покривка варира от 0 до 100 %. Гъстотата на дървесната покривка се определя като вертикална проекция на короните на дърветата към хоризонталната повърхност на Земята и предоставя информация за пропорционалната склопеност на един пиксел.

**Пространствена разделителна способност**: 10m или по-добра.

**Честота**: най-малко веднъж годишно.

**в) Вид гора**

**Описание:** покривка на горска площ с плътност на дървесната покривка на доминиращия листен вид (широколистeн или иглолистен) над 10 %, без да се включват площи земя с преобладаващо селскостопанско или градско земеползване, като минималната картографска единица е 0,5 ha.

**Пространствена разделителна способност**: 10m или по-добра.

**Честота**: най-малко на 3 години.

**г) Свързаност на горите**

**Описание:** степен на компактност на горските площи. Тя се определя в диапазона от 0 до 100.

**Метод:** Описан в Vogt, P., Caudullo G. EUROSTAT — *Регионален годишник на Евростат за 2022 г.: Свързаност на горите*, EUR 31072 BG, Служба за публикации на Европейския съюз, Люксембург, 2022 г.

**Пространствена разделителна способност**: 10m или по-добра.

**Честота**: най-малко веднъж годишно.

**д) Обезлистване**

**Описание:** значително отрицателно отклонение на коефициента на листната маса (LAI) в горите, изразено като процентно намаление на LAI в сравнение с историческата база, установена въз основа на данни от програмата „Коперник“.  LAI характеризира количеството листа върху растителните корони, което се определя като едностранната площ на зелените листа на единица земна площ при широколистните корони и като половината от общата повърхност на игличките на единица земна площ при иглолистните корони.

**Пространствена разделителна способност**: 300m или по-добра.

**Честота**: най-малко веднъж на всеки две седмици.

**е) Горски пожари**

Данните, изброени по-долу, се предоставят въз основа на продуктите на Европейската информационна система за горските пожари (EFFIS).

**i. Пожарни събития**

**Описание:** индивидуално пожарно събитие с ограничен периметър на огъня. Периметърът на огъня може да се установи въз основа на опожарената площ в резултат на пожара или чрез натрупване на топлинни аномалии, засечени от сателитни датчици, въз основа на които се получава опожарена площ с конкретен периметър на огъня. Пожарните събития се характеризират с дата на възникване на пожара, продължителност на пожара и размер на пожара.

**Пространствена разделителна способност**: 375m или по-добра.

**Честота:** най-малко веднъж седмично.

**ii. Опожарени горски площи**

**Описание:** площ, която е била увредена от възникването на горски пожари и установена чрез намаляването на спектралния отговор на растителността след пожара спрямо условията преди пожара.

**Пространствена разделителна способност**: 20m или по-добра.

**Честота:** най-малко веднъж седмично.

**iii. Сила на пожара**

**Описание:** краткосрочната степен на увреждане, която горски пожар причинява на растителността и която се изразява в следните категории: неопожарени, обгорени, леки, умерени и тежки. Силата се измерва като разликата между състоянието на растителността преди пожара и състоянието на растителността след пожара и се оценява скоро след възникването на пожара**.**

**Пространствена разделителна способност**: 20m или по-добра.

**Честота:** веднъж на всеки две седмици.

**iv. Ерозия на почвата след пожар**

**Описание:** потенциални загуби на почва вследствие на унищожаването на растителността от горски пожари. Измерва се въз основа на вида засегната растителност, силата на пожара, която предполага частично или пълно унищожаване на растителната покривка, и използването на ревизираното универсално уравнение за загуба на почва, определено в Bosco, C. et al. (2015), Modelling soil erosion at European scale:
towards harmonization and reproducibility: towards harmonization and reproducibility, *Nat. Hazards Earth Syst. Sci., 15, 225—245*, където са разгледани потенциалните метеорологични въздействия върху повърхността на почвата.

**Пространствена разделителна способност**: 1 km2 или по-добра.

**Честота:** веднъж на всеки две седмици.

**v. Възстановяване след пожарно събитие**

**Описание:** степента на възстановяване на растителната покривка в зона, засегната от горски пожари, изразена като процент от състоянието на растителността преди пожара. Мониторингът и анализът на възстановяването на растителността се извършват въз основа на вида земна покривка, съществувала преди горския пожар.

**Пространствена разделителна способност:** 20m или по-добра.

**Честота:** най-малко веднъж годишно.

**ж) Оценка на риска от горски пожари**

**i. Съдържание на влага в мъртво гориво**

**Описание:** влагата на горивото е мярка за количеството вода в дадено гориво (растителност), което е достъпно за огъня, и се изразява като процент от сухото тегло на това конкретно гориво. За целите на изчисляването на опасността от пожар влагата на горивото се изчислява въз основа на метеорологични променливи.Приближения на съдържанието на влага в горивото при фини горива, горива със среден размер и дебели горива са дадени в съдържанието на влага в горивото от Fire Weather Index, определен във Van Wagner, CE, Pickett, TL, 1985. *Equations and FORTRAN program for the Canadian Forest Fire Weather Index System*. *Forestry Technical Report*. Canadian Forestry Service, Ottawa, Канада.

**Пространствена разделителна способност:** 8 km или по-добра.

**Честота:** годишни данни от натрупани дневни стойности.

**ii. Съдържание на влага в живо гориво**

**Описание:** влагата на горивото е мярка за количеството вода в дадено гориво (растителност), което е достъпно за огъня, и се изразява като процент от сухото тегло на това конкретно гориво. За живата растителност съдържанието на влага в живото гориво може да се получи от инверсията на моделите за радиационен пренос на видовете растителност.

**Пространствена разделителна способност:** 500m или по-добра.

**Честота:** Най-малко веднъж месечно.

**iii. Карта на видовете горива**

**Описание:** карта на разпространението на различните видове горива. Видът гориво е подлежаща на установяване комбинация от горивни елементи с отличителни видове, форма, размер, разположение или други характеристики, които водят до предвидима скорост на разпространение или устойчивост на контрол при определени метеорологични условия, като се използват стандартни модели на поведение на горивото при пожар.

**Пространствена разделителна способност:** 100m или по-добра.

**Честота:** най-малко веднъж на всеки2 години.

**з) Смущения в дървесната покривка**

**Описание:** карти на райони, където дървесната покривка е била значително променена временно или в резултат на постепенно влошаване, включително следните параметри, описващи подробно характеристиките на установените смущения:

i) време — ден от годината, който е началната точка на установеното смущение;

ii) размер — описание на размера на смущението в сравнение с базовото равнище, изразено чрез фотосинтезната дейност;

iii) възстановяване — описание на продължителността и силата на връщането към базовото равнище след смущението.

**Пространствена разделителна способност**: 10m или по-добра.

**Честота**: най-малко веднъж годишно.

ПРИЛОЖЕНИЕ II

СПИСЪК НА ДАННИТЕ ЗА ГОРИТЕ, ПОСОЧЕНИ В ЧЛЕН 5, ПАРАГРАФ 3, И ТЕХНИЧЕСКИТЕ ИМ СПЕЦИФИКАЦИИ

**а) Гори, налични за доставяне на дървен материал, и гори, които не са налични за доставяне на дървен материал**

**Описание:** разделяне на горската площ на:

i) гори, налични за доставяне на дървен материал — гори, в които екологичните, социалните или икономическите ограничения нямат значително въздействие върху текущото или потенциалното доставяне на дървен материал. Тези ограничения могат да бъдат определени с правни актове, решения на управителя или на собственика или от други фактори.

ii) гори, които не са налични за доставяне на дървен материал — всички горски площи, които не се считат за налични за доставяне на дървен материал съгласно буква а). Това са гори, при които екологични, социални, икономически или правни ограничения възпрепятстват всяко значимо доставяне на дървен материал. Това включва:

1) гори, по отношение на които има правни ограничения или ограничения, произтичащи от други решения по политиките, които напълно изключват или силно ограничават доставянето на дървен материал поради съображения като опазване на околната среда или биологичното разнообразие (защитени гори, национални паркове, природни резервати и други защитени територии, като тези със специално екологично, научно, историческо, културно или духовно значение);

2) гори, в които физическата производителност или качеството на дървения материал са твърде ниски или разходите за добив и транспорт са твърде високи, за да оправдаят дърводобива, с изключение на случайна сеч за собствено потребление.

**Мерна единица:** дял от горската площ.

**Пространствена разделителна способност**: национална стойност и стойност съгласно NUTS2.

**Минимална честота на събиране и споделяне на данни**: веднъж годишно.

**б) Обем на запаса (на хектар)**

**Описание:** Съвкупният надземен обем на всички живи и стоящи стволове в дадена горска площ, разпределен по видове европейски гори. Включва се обемът на ствола над кората — от височината на пъна до и включително върха на ствола — на живи стволове с диаметър на височината на гърдите от над 0 cm (височина над 1,30 m).

**Мерна единица:** m3 ha-1 .

**Пространствена разделителна способност**: на национално равнище, на равнището на NUTS 2 и на равнището на мястото на мониторинг.

**Минимална честота на събиране и споделяне на данни**: 5 години.

**в) Чист годишен прираст (на хектар)**

**Описание:** брутният годишен прираст минус средните годишни естествени загуби, т.е. дървета, които умират по време на периода между две проучвания на мястото за наземно наблюдение и остават неотстранени в гората, разпределен по видове европейски гори.

Брутният годишен прираст се определя като средния годишен прираст на живите дървета в горската площ през периода между две проучвания на място за наземно наблюдение. Изразява се чрез прираст на обема и включва растежните компоненти на дървета с диаметър на височината на гърдите ≥ 7,5 cm. В прираста на обема се включва прираста на ствола над кората от височината на пъна до диаметър при върха от 7 cm, а за широколистните дървета се включват допълнително и големи клони с минимален диаметър от 7 cm.

Нетният годишен прираст съответства на брутния годишен прираст, като се отнася за една и съща определена горска площ, за същия период между две проучвания на място за наземно наблюдение, като се използват едни и същи прагове и се включват едни и същи части от дървета.

**Мерна единица**: m3 ha-1 година-1

**Пространствена разделителна способност**: на национално равнище, на равнището на NUTS 2 и на равнището на мястото на мониторинг.

**Точност:** посочва се какъв е доверителният интервал на данните.

**Минимална честота на събиране и споделяне на данни**: 5 години.

**г) Структура на насажденията**

**Описание:** разнообразие в разпространението на диаметъра в дадена горска площ.

**Мерна единица**: брой дървета на хектар по класове „диаметър на височината на гърдите“ и видове дървета.

**Пространствена разделителна способност**: на равнището на мястото на мониторинг

**Минимална честота на събиране и споделяне на данни**: 5 години.

**д) Състав и разнообразие на дървесните видове**

**Описание:** брой индивиди на дървесен вид (или по-ниско таксономично ниво, когато е приложимо) в дадена горска площ.

**Пространствена разделителна способност:** на равнището на мястото на мониторинг

**Минимална честота на събиране и споделяне на данни** 5 години.

**е) Вид европейски гори**

**Описание:**както са описани в Технически доклад № 9/2006 на Европейската агенция за околна среда.

Видовете европейски гори са екологично обособени горски съобщества, доминирани от специфични комбинации от дървета, които се определят главно от зонирането по географска ширина/надморската височина на европейската растителност и от вътрешната климатична и почвена вариация в тях.  Това включва категоризиране на горите в 14 категории, следвайки методика като тази в *Giannetti, F., Barbati, A., Mancini, LD et al.  European Forest Types: toward an automated classification . Annals of Forest Science , бр. 75, 6 (2018 г.).*

**Пространствена разделителна способност**:  Агрегирана национална стойност за горска площ по видове европейски гори; на равнището на мястото на мониторинг.

**Минимална честота на събиране и споделяне на данни** 5 години — за въвеждане на промените по вид европейски гори, регистрирани между посещенията на местата за мониторинг.

**ж) Отстранявания**

**Описание:** Обемът на всички дървета, които са добити и отстранени от горите, включително дървесина, добита в следствие на естествени загуби, през периода, определен като календарна година или горска година.  Той включва добитата дървесина от стволовете и дървесината, която не е добита от стволовете, като клони, корени и пънове. Това е съвкупна величина, обхващаща дървесно гориво и промишлена обла дървесина.

**Мерна единица**: 1000 m3 под кората

**Пространствена разделителна способност**: национална, разграничена на широколистни и иглолистни видове.

**Минимална честота на събиране и споделяне на данни**: веднъж годишно.

**з) Мъртва дървесина**

**Описание:** обем на стоящите и лежащите мъртви дървета и лежащите мъртви дървесни отломки, с диаметър 10 cm или по-голям, в горска площ. Обемът на стоящите и лежащите мъртви дървета включва пънове и корени.

**Мерна единица**: m3 ha-1

**Пространствена разделителна способност**: на национално равнище, на равнището на NUTS 2 и на равнището на мястото на мониторинг.

**Минимална честота на събиране и споделяне на данни**: 5 години.

**и) Местоположение на горските местообитания в защитени зони по** „Натура 2000“

**Описание:** местоположение на горските местообитания, посочени приложение I, точка 9 към Директива 92/43/ЕИО в рамките на зони от значение за Общността и специални защитени зони, определени в съответствие с член 4 от посочената директива.

**Пространствена разделителна способност**: 1:25 000 картографски мащаб или по-дребен.

**Минимална честота на събиране и споделяне на данни**: 6 години.

**й) Концентрация на често срещани горски птици**

**Описание:** с показателя за горските птици се описват тенденциите в концентрацията на често срещани горски птици в обитаваните от тях европейски райони във времето. Това е съставен индекс, създаден въз основа на данни от наблюдение на видовете птици, характерни за горските местообитания в Европа. Индексът се основава на конкретен списък от видове във всяка държава членка. Индексът се основава на методика като тази в Brlík et al. *Long-term and large-scale multispecies dataset tracking population changes of common European breeding birds* , Sci Data 8, 21. 2021 г.

**Минимална честота на събиране и споделяне на данни**: 3 години.

**к) Местоположение на девствени и стари гори**

**Описание:**местоположение на девствени и стари гори, съгласно определението в SWD(2023)62: *Насоки относно идентифицирането, картографирането, мониторинга и строгата защита на девствените и старите гори в ЕС*

**Пространствена разделителна способност**:  1:25 000 картографски мащаб или по-дребен

**Срок:** картографирано и споделено местонахождение до 1 януари 2028 г.

**л) Защитени горски площи**

**Описание:** местоположението на горите в рамките на защитени площи, в съответствие с докладването на Европейската агенция за околна среда за национално определени площи, допълнено с информация за нивата на защитата им, включително строга защита, и свързаните с тях режими на управление, както е посочено в националното законодателство или в други съответни документи.

**Пространствена разделителна способност**:  1:25 000 картографски мащаб или по-дребен.

**Срок:** Споделя се до [*СП: моля, въведете датата = 30 месеца след влизането в сила на настоящия регламент*] и се актуализира ежегодно.

**м) Производство на изделия от дървен материал и търговия с тях**

**Описание:** данни за производството на изделия от дървен материал и търговията с тях, както е посочено в съвместния въпросник за горския сектор и в съответните ръководства за ползване.

**Минимална честота на събиране и споделяне на данни**: две години, като обменът на данни е съобразен със срока на инициативата за съвместния въпросник за горския сектор.

**н) Горскостопанска биомаса за биоенергия**

**Описание:**

**i)** данни за използването на горскостопанска биомаса за производство на енергия във връзка с докладването в съответствие с част I, буква м, точка 1) от приложение IX към Регламент (ЕС) 2018/1999, разделени по следните категории потребители:

1) *Производител на енергия като основна дейност:* централи, които генерират електроенергия и/или топлинна енергия за продажба на трети страни като основна дейност. Те може да са частна или публична собственост. Не е задължително продажбата да се осъществява чрез обществената мрежа.

2) *Производители за собствени нужди:* централи, които генерират електроенергия и/или топлинна енергия, изцяло или частично предназначена за техните собствени нужди, която поддържа основната им дейност. Те може да са частна или публична собственост. Тук е включено горивото, използвано за производството на топлинна енергия, консумирана в предприятието на производителя за собствени нужди.

3) *Домакинства:* включва потреблението на домакинствата, с изключение на горивата, използвани за транспорт. Включва домакинства с наети лица.

4) *Други сектори*: включва всеки друг икономически сектор, който не е включен в гореспоменатите (например селско стопанство, горско стопанство и риболов, търговски и обществени услуги и транспорт).

**ii)** данни за производството на „дървесни пелети и дървесни брикети“ в съответствие със стойностите, докладвани съгласно част I, буква м), точка 1), букви а), б) и в) от приложение IX към Регламент (ЕС) 2018/1999, разделени по видове изходни суровини, включени в горепосочените букви а), б) и в).

**Мерна единица:** всички позиции се отчитат в хиляди кубични метри твърд обем, с изключение на сулфатната луга и суровото талово масло, които следва да се отчитат в тонове.

За категориите от част 1, буква м), точка 1) буква б) подточка iii), точка 1), буква в), точка 1), буква г), подточка i) и точка 1), буква г), подточка ii) от приложение IX към Регламент (ЕС) 2018/1999 конверсионните коефициенти на 1000 m3 еквивалент на масивен дървен материал се докладват съгласно определението на ИКЕ на ООН. 2010 г. *Конверсионни коефициенти за горски продукти за региона на ИКЕ на ООН*. Женева.

**Честота на събиране и споделяне на данни**: две години, като обменът на данни трябва да бъде съобразен със срока на задължението за докладване по част 1, буква м) от приложение IX към Регламент (ЕС) 2018/1999.

ПРИЛОЖЕНИЕ III

ОПИСАНИЯ НА ДАННИТЕ ЗА ГОРИТЕ, ПОСОЧЕНИ В ЧЛЕН 8

**а) Смущения в горите, причинени от фактори, различни от пожари**

**Описание:** карти на райони, в които горската покривка и горската екосистема са се променили значително, но най-вероятно временно. Продуктът с данни съдържа следните компоненти:

i) годишна карта на смущенията с посочване на вероятния агент на смущението и момента от годината, в който е започнало;

ii) мониторинг на смущенията в почти реално време, който предоставя географски позиционирани предупредителни сигнали, показващи къде най-вероятно има смущения в горите или такива са се случили наскоро.

**б) Надземна биомаса**

**Описание**: карти на биомасата, която представлява сбор от следните компоненти на стоящи живи дървета:

i) надземна част на пън (включително кора);

ii) ствол от пън до върха на ствола на дървото, включително кората (праг за диаметър на височината на гърдите и диаметър на върха на ствола 0 cm);

iii) мъртви клони;

iv) живи клони;

v) листа.

Подземните части на пъна, дърветата с височина под 1,3 m и храстите не са включени в оценките на надземната биомаса.

**в) Структура на гората**

**Описание:** карти на структурните свойства на гората и нейната корона въз основа на вертикалното и хоризонталното разпределение на короните и разпределението на други параметри, свързани с размера на дърветата.

**г) Стойност на недървесните горски продукти**

**Описание***:* търговска пазарна стойност на „изхода“ на гората на стоки, получени от гори, които са материални и физически обекти с биологичен произход, различни от дървесина, в съответствие с най-новия наличен документ *Термини и определения*, придружаващ доклада за оценка на ФАО на световните горски ресурси.

**д) Местоположение на горски местообитания извън защитените зони по „Натура 2000“**

**Описание:** местоположение на горските местообитания, посочени в приложение I към Директива 92/43/ЕИО извън зоните от значение за Общността и специалните защитени зони, определени в съответствие с член 4 от посочената директива.

**е) Класове по естественост на гората**

**Описание:** горска площ, разделена на „естествено възобновяваща се гора“, „залесена гора“ и „горска плантация“, както е определено съответно в член 2, точки 9, 10 и 11 от Регламент (ЕС) 2023/1115.

**ж) Наличие на инвазивни чуждоземни видове**

**Описание:** карти на инвазивни чужди растителни и дървесни видове в горска площ, както е определено в списъка на инвазивните чужди видове, които засягат Съюза, изготвен в съответствие с член 4, параграф 1 от Регламент (ЕС) 1143/2014 на Европейския парламент и на Съвета[[1]](#footnote-2).

**з) Разнообразие от недървесна растителност**

**Описание**: карти на богатството, състава и концентрацията на недървесни растителни видове в горска площ.

**и) Застрашени от изчезване видове**

**Описание:** карти на наличието на застрашени видове в горските екосистеми, класифицирани съгласно категориите от Червения списък на IUCN.

**й) Други залесени земи**

**Описание:** карти на други залесени земи.

ПРИЛОЖЕНИЕ IV

ПРЕПОРЪЧАНИ АСПЕКТИ ЗА ДОБРОВОЛНИТЕ ИНТЕГРИРАНИ ДЪЛГОСРОЧНИ ПЛАНОВЕ, ПОСОЧЕНИ В ЧЛЕН 13

1. ПРЕГЛЕД И ПРОЦЕС НА ИЗГОТВЯНЕ НА ПЛАНА
	1. Резюме
	2. Правен контекст и контекст на политиката
	3. Обществена консултация
2. ОБЩА ЕВОЛЮЦИЯ НА ГОРСКИТЕ ЕКОСИСТЕМИ В ДЪРЖАВАТА ЧЛЕНКА
	1. *Прогнозирани тенденции, заплахи, кумулативни въздействия и възможности по отношение на горските екосистеми и техните услуги в средносрочен до дългосрочен план, включително, но не само 2040 г. и 2050 г., като се вземат предвид съответните данни за горите от приложение I и приложение II. Интегрирана оценка, която осигурява полезни взаимодействия и разглежда компромисите между специфичните за сектора цели и прогнозите по точка 3.*
	2. *Национални планове и свързани с горите цели за 2030 г. и след това, ако има такива, и индикативни междинни цели за 2040 г. и 2050 г.*
3. СВЪРЗАНО СЪДЪРЖАНИЕ, СПЕЦИФИЧНО ЗА ОТДЕЛНИТЕ СЕКТОРИ
	1. Биологично разнообразие
		1. *Предвидена или вероятна бъдеща траектория или диапазон от съответни данни за горите от приложение I и приложение II; прогнозирани тенденции в средносрочен до дългосрочен план, включително, но не само, 2040 г. и 2050 г.,*
		2. *Общо описание на основните движещи фактори, политики, включително цели и мерки; връзки с мониторинга и планирането в рамките на други инструменти на политиката*
	2. Базирана на горите биоикономика
		1. *Прогнозирани тенденции за развитие на базираната на горите национална биоикономика в средносрочен до дългосрочен план, включително, но не само, до 2040 г. и 2050 г. Базираната на горите биоикономика включва базирани на дървесината отрасли, базирана на горите биоенергия и недървесни продукти и услуги.*
		2. *Общо описание на основните движещи фактори и политики, включително цели и мерки; връзки с мониторинга и планирането в рамките на други инструменти на политиката*
	3. Смекчаване на последиците от изменението на климата по отношение на поглъщането на въглерод
		1. *Предвидена или вероятна бъдеща траектория или диапазон от съответни данни за горите от приложение I и приложение II; Прогнозирани тенденции в средносрочен до дългосрочен план, включително, но не само, 2040 г. и 2050 г.,*
		2. *Общо описание на основните движещи фактори, политики, включително цели и мерки; връзки с мониторинга и планирането в рамките на други инструменти на политиката*
		3. *Връзки с политиките в областта на селското стопанство и развитието на селските райони*
	4. Адаптиране към изменението на климата
		1. *Прогнозирани климатични опасности и рискове в краткосрочен план (настояще — 2040 г.), средносрочен план (2041—2070 г.) и дългосрочен план (2070—2100 г.).*
		2. *Общо описание на основните движещи фактори, политики, включително цели и мерки; връзки с мониторинга и планирането в рамките на други инструменти на политиката*
	5. Оценка и управление на риска от бедствия
		1. *Описание на целите за оценка и управление на риска от горски бедствия с връзки с Механизма за гражданска защита на Съюза, Директива 2007/60/EО относно оценката и управлението на риска от наводнения[[2]](#footnote-3) и с националните оценки на риска.*
4. ОТКЛЮЧВАЩИ ФАКТОРИ
	1. Прогнози по отношение на необходимите инвестиции
	2. Политики и мерки за свързани научни изследвания, развойна дейност и иновации
	3. Обучение и изграждане на капацитет
5. ПРИЛОЖЕНИЯ (ако е необходимо)
	1. Подробности за моделирането (включително допускания) и/или анализ, показатели.
1. Регламент (ЕС) № 1143/2014 на Европейския парламент и на Съвета от 22 октомври 2014 г. относно предотвратяването и управлението на въвеждането и разпространението на инвазивни чужди видове (ОВ L 317, 4.11.2014 г., стр. 35, ELI: http://data.europa.eu/eli/reg/2014/1143/oj). [↑](#footnote-ref-2)
2. Директива 2007/60/ЕО на Европейския парламент и на Съвета от 23 октомври 2007 г. относно оценката и управлението на риска от наводнения (Текст от значение за ЕИП). ОВ L 288, 6.11.2007 г., стр. 27—34, ELI: http://data.europa.eu/eli/dir/2007/60/oj [↑](#footnote-ref-3)